पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. नगर निगम चुनाव शुरू होने से चंद घंटे पहले ‘कयामत की रात’ में लोटे में नमक का खेल खुलकर खेला गया। शनिवार देर रात प्रत्याशियों ने लोटे में नमक डालकर वोट के बदले वोट और अनेक स्थानों पर वोट के बदले जमकर नोट भी बंटवाए।
शनिवार आधी रात तक प्रत्याशी चुनाव में जीत हासिल करने के लिए तमाम तरीके आजमाते मिले। यहां तक कि कुछ प्रत्याशियों ने अपने नजदीकी वार्ड के प्रत्याशियों से हाथ मिलाकर वोट के बदले वोट डाले जाने की कसम लोटे में नमक डलवाकर खिलवाई। वोट की खातिर पुरानी रंजिश को भी भुला दिया गया।
प्रत्याशियों ने अपने पड़ोसी वार्ड के प्रत्याशी से उसके जानकारों की वोट के बराबर वोट देने का वचन दिया। ऐसा करने का कारण, नगर निगम में वार्ड बड़े हो जाने और कुछ मतदाताओं की वोट कटने का डर रहा। बता दें कि सट्टे की शब्दावली में चुनाव से पहले की रात को ‘कत्ल की रात’ कहा जाता है। इसी रात में चुनाव के समीकरणों में उतार-चढ़ाव होता है।
अपने लिए नहीं, दूसरे के लिए मांगे वोट
दिनभर जनसंपर्क करने के बाद शनिवार देर रात प्रत्याशियों ने अपने लिए वोट मांगने का काम ही छोड़ दिया। नमक की कसम लेते ही प्रत्याशियों ने रिश्तेदारों व दूसरे वार्ड में पड़ने वाले अपने जानकारों से संपर्क साधकर दूसरे प्रत्याशी को वोट देने के लिए जोड़ना शुरू कर दिया। यह सिलसिला समर्थकों की मदद से आधी रात तक चला। इस वोट के बदले वोट नीति पर काम करते हुए प्रत्याशियों को मतदाताओं के फोन नंबर व उनकी वोट डाले जाने की पुष्टि भी की जाती रही।
पहले काम, फिर वोट: कुछ वार्डो में प्रत्याशियों ने मतदाताओं को स्पष्ट कह दिया कि पहले अपने वार्ड का काम करवा लिया जाए। इसके बाद ही वोट देना। प्रत्याशियों ने जुगाड़ के जरिए कहीं सीमेंट की सड़क तो कहीं स्ट्रीट लाइट लगवाकर अपना वचन भी निभाया और मतदाताओं को जोड़कर अपनी स्थिति को मजबूत दिखाने का प्रयास किया। ऐसा पहली बार देखने को मिला, जब चुनाव जीतने से पहले ही प्रत्याशियों ने वार्ड में काम करवा दिया हो।
रातोंरात लगा सबमर्सिबल: वार्ड नंबर-14 में तो एक प्रत्याशी ने मतदाताओं का विश्वास न बनता देख, लंबे समय से चली आ रही पानी की समस्या को हल करने का तरीका ढूंढ निकाला। प्रत्याशी ने रातोंरात वार्ड में पानी की किल्लत झेल रहे लोगों के लिए सबमर्सिबल लगवा दिया। इसके बाद लोगों को भी संतुष्टि हुई कि प्रत्याशी काम करने लायक है, या नहीं
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn